  Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Удмуртиын 2023-тӥ арын 1-тӥ шуркынмонлы ВИЧ-инфекциен черлан 13 сюрс 180 учыръёс пусъемын. Туэ 10 толэзь ӵоже 555 выль учырез шараязы, кылем арысь та вакытэн ӵошатыса, со 6,1 процентлы ӧжытгес. Со сярысь элькунысь тазалыкез утёнъя министерстволэн пресс-службаез ивортӥз. 100 сюрс адямилы висисьёслэсь лыдзэс чаклано ке, со возьматэт кунъя шоро-куспо лыдпуслэсь 19 процентлы улӥынгес, Приволжск Федерал округын сярысь – 42,2 процентлы. Выль пусъем учыръёсъя нырысетӥ интыын мынэ матысь кусыпъёс пыр черлан (81 процент), кыкетӥын - йырсазез усыкмытӥсь суретъёсты кутон дыръя (13,9 процент). Чер вӧлмонлэн берло аръёсы аспӧртэмлыкез — выль шараям висисьёс пӧлын тросгес 35 ареслэсь адямиос, 2023-тӥ арын вань выль шараямъёс пӧлын сыӵеос 72,2 процентэз. 1-тӥ толсуре СПИД-эн нюръяськонъя дунневыл нунал пусйиське. Россиын «Стоп ВИЧ/СПИД» акция ортчоз. Со улсын Удмуртиын конференциос, деловой шудонъёс, тренингъёс, вожвылъяськонъёс, флешмобъёс но мукет ужрадъёс радъяськозы. 30-тӥ шуркынмонэ 15 часысен 21 часозь улосвылысь каръёсын но ёросъёсын ВИЧ-инфекцилы тест лэсьтонъя 11 мобильной пункт ужалоз. Татын эскеронэз дунтэк но лушкем ортчыны луоз: - Ижкарысь «Петровский» (Петров нимо урам, 29) но «Матрица» (Баранов нимо урам, 87) вузкарон центръёсын; - Глазкарысь «Пассаж» вузкарон центрын (Эрик площадь, 1); - Сарапулысь «XXL» вузкарон центрын (Горький нимо урам, 15а); - Воткаысь «Айсберг» вузкарон центрын (1-тӥ Май урам, 77); - Можгаысь «Рояль» вузкарон центрын (Базарной площадь, 16); - Эграысь «Игринская ярмарка» вузкарон центрын (Кооперативной урам, 20); - Уваысь «Престиж» вузкарон центрын (Энгельс нимо урам, 11); - Ярысь «Юбилейной» лулчеберетъя но шутэтсконъя центрын (Советской урам, 52); - Балезиноысь Егитъёслэн спортъя огъетазы (Советской урам, 9); - Камбаркаысь шор площадьын. Тегъёс: Тазалык тазалыкезутён Тазалыкезутёнъяминистерство ВИЧноСПИД Удмуртия  